Diari Oficial de la Generalitat Valenciana


Sumari del DOGV 7970, del 01-02-2017 (2017/759)

ACORD de 27 de gener de 2017, del Consell, pel qual s'inicien les actuacions per a pal·liar els danys produïts pel temporal de neu, vent, pluja i fenòmens costaners ocorreguts a la Comunitat Valenciana els dies 18, 19, 20, 21, 22 i 23 de gener de 2017.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7970

Data del DOGV
:   01-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/759


Data del document
:   27-01-2017

Organisme emissor
:   Presidència de la Generalitat

Tipus de document
:   Acord

ACORD de 27 de gener de 2017, del Consell, pel qual s'inicien les actuacions per a pal·liar els danys produïts pel temporal de neu, vent, pluja i fenòmens costaners ocorreguts a la Comunitat Valenciana els dies 18, 19, 20, 21, 22 i 23 de gener de 2017. [2017/759]  
Des del 18 fins al 23 de gener de 2017, de manera especial, la Comunitat Valenciana s'ha vist afectada per un temporal de neu, vent, pluja i fenòmens costaners d'una intensitat, extensió i abast inusitats, que han afectat milers de ciutadans i ciutadanes en la seua capacitat de transport, o en el seu accés a serveis bàsics com ara l'aigua, la llum o les comunicacions. Però, a més, el temporal ha ocasionat importants danys a béns i infraestructures, així com ha provocat importants despeses, derivades de les actuacions urgents posades en marxa per part de les diferents administracions, per a pal·liar els danys i efectes del temporal.  
  
Davant d'aquesta situació, és procedent començar les accions per a aconseguir, com més prompte millor, la tornada a la normalitat de totes les zones que han estat afectades a tota la Comunitat Valenciana.  
S'inicia, per tant, un procés en què els municipis afectats inclosos en l'annex del present acord disposaran fins al dia 31 de març de 2017, perquè, amb el suport dels serveis tècnics de la Generalitat, i, si és el cas, de les diputacions provincials, presenten les estimacions de danys en les infraestructures i béns públics que hagen estat afectats, així com, si és el cas, de les despeses extraordinàries que, amb caràcter urgent, s'hagueren d'efectuar com a conseqüència del temporal. I això, a fi que, per part dels serveis tècnics de la Generalitat, amb el suport, si és el cas, dels serveis tècnics de les diputacions provincials, siguen avaluats, s'estudien els procediments i es determinen els departaments competents per a dur a terme les mesures procedents, i, així mateix, s'estime l'import global aproximat que s'haja d'atendre pressupostàriament a càrrec del Fons de Contingència per a l'exercici 2017. Tots aquests aspectes, en el cas d'actuacions de competència de la Generalitat o de les administracions locals, hauran d'establir-se en un posterior pronunciament del Consell.  
D'una altra banda, i pel que fa a l'àmbit de competència de l'Administració general de l'Estat, l'article 23 de la Llei 17/2015, de 9 de juliol, del sistema nacional de protecció civil, estableix el procediment de declaració de zona afectada greument per una emergència de protecció civil, i preveu que aquesta declaració s'efectue per acord del Consell de Ministres, i les administracions públiques interessades la podran sol·licitar. És per això, que el present acord també estableix que s'inste l'Administració general de l'Estat a efectuar aquesta declaració.  
  
D'acord amb el que s'ha exposat anteriorment, i en virtut del que disposa l'article 28.c, en relació amb l'article 12.2, els dos de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, prèvia deliberació, en la reunió del 27 de gener de 2017,  
  
  
ACORDA  
  
Primer  
De conformitat amb el que disposa l'article 12 de la Llei 13/2010, de 23 de novembre, de la Generalitat, de protecció civil i gestió d'emergències, i d'acord amb el que estableix la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director general de l'Agència de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, el més prompte possible, de totes les zones que han estat afectades pel temporal a què fa referència aquest acord  
  
Segon  
S'estableix fins al dia 31 de març de 2017, inclusivament, com a termini perquè els municipis afectats, que són els que s'indiquen en l'annex d'aquest acord, puguen presentar les seues estimacions de danys. En aquestes, hauran d'incloure la documentació següent:  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït com a conseqüència del temporal descrit en aquest acord.  
c) Declaració de qualsevol altra ajuda o subvenció rebuda o sol·licitada per a la mateixa finalitat davant d'altres organismes públics o privats o, si és el cas, declaració on s'indique que no s'ha sol·licitat ni s'ha rebut cap altra ajuda.  
Per a l'estimació de danys, les entitats locals podran demanar el suport dels serveis tècnics de la Generalitat i, en la mesura que corresponga, de les diputacions provincials de la Comunitat Valenciana.  
  
Tercer  
Una vegada presentades les sol·licituds, s'avaluaran per part d'una comissió tècnica, presidida per la persona titular de la Direcció General de l'Agència de Seguretat i Resposta a les Emergències, i formada per la persona que exercisca la Subdirecció General d'Emergències, la qual actuarà amb funcions de Secretaria, així com per una persona amb rang mínim de cap de servei, designada per cada conselleria o departament competent.  
A la comissió mencionada correspondrà efectuar una estimació pressupostària a càrrec del Fons de Contingència per a l'exercici 2017, que se sotmetrà a l'aprovació pel Consell, així com determinar aquelles actuacions que siguen competència de l'Administració General de l'Estat per a la seua remissió.  
En cas de superar-se la dotació pressupostària prevista, es podrà establir un prorrateig entre totes les actuacions finançables, les quals s'imputaran a càrrec del Fons de Contingència per a l'exercici 2017, previst en l'article 43 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, tot això sense perjuí que els departaments competents puguen cofinançar, a càrrec dels seus fons propis ordinaris, les actuacions previstes, fins al 100 per 100 del seu cost.  
L'execució de les mesures que corresponguen podrà dur-se a terme a través del procediment d'inversió directa o pel procediment de subvenció.  
Les actuacions que es desenvolupen a través d'inversió directa es podran dur a terme mitjançant l'encàrrec a mitjans propis a què fan referència els articles 4.1.n i 24.6 del text refós de la Llei de contractes del sector públic, aprovat pel Reial decret legislatiu 3/2011, de 14 de novembre.  
  
Quart  
Considerant els danys materials que s'han produït com a conseqüència de l'episodi de nevades, vents, pluges i fenòmens costaners, que han pertorbat greument les condicions de vida de la població dels municipis inclosos en l'annex del present acord, s'insta el Govern d'Espanya a procedir, amb caràcter urgent, a la declaració de zona afectada greument per una emergència de protecció civil en aquests municipis.  
  
  
Cinqué  
Des de la Direcció General de l'Agència de Seguretat i Resposta a les Emergències, i als efectes previstos en aquest acord, es coordinarà l'actuació de les oficines municipals d'atenció a afectats que s'òbriguen en els municipis en què, pel volum de danys, així s'establisca, les quals hauran de comunicar a la Direcció General de l'Agència tant la seua obertura com la seua activitat.  
  
Sisé  
Aquest acord, que no té efectes econòmics concrets, ja que aquests seran acordats pel Consell després de la realització de les actuacions que s'indiquen en l'apartat tercer, produirà efectes des de l'endemà de la publicació en el Diari Oficial de la Generalitat Valenciana.  
  
València, 27 de gener de 2017  
  
La consellera secretària,  
MÓNICA OLTRA JARQUE